དེས་ན་སུམ་པའི་རྒྱལ་ཁམས་ཟེར་བ་དེ་འདྲའི་ཡུལ་ཁམས་རྒྱ་ཆེན་པོ་ཞིག་མདོར་ན་གང་དུ་ཡོད་སྙམ་ན།དེ་ལ་དང་པོ་བོད་ཀྱི་ལོ་རྒྱུས་སྨྲ་བ་ཐམས་ཅད་ཀྱིས་མཁྱེན་གསལ་ལྟར།སུམ་པའི་རྒྱལ་པོ་འབལ་རྗེ་མང་རུ་ཏི་བྱ་བའི་རིང་གི་བློན་པོ་ནི་རུས་རླང་དང་ཀམ་ཅན་གྱི་མི་གཉིས་ཡིན་པ་གོང་དུ་དྲངས་པའི་ཏུན་ཧོང་ཡིག་ཆ་དང་།གོང་གི་ཁྲི་ཁ་སྟག་གཟིག་དང་ཁབ་གླང་བཟའ་ཁྲི་མར་བཤོས་པའི་སྲས་ལྔ་སུམ་པའི་ལྷར་གྱེས་ཚུལ་ལས་གླང་བཟར་སྲས་ལྔ་འཁྲུངས་ཚུལ་བཤད་པ་སོགས་ཀྱིས་སུམ་གླང་གཉིས་རིགས་རུས་འདྲེས་ཡོད་པ་གསལ་བ་ལྟར་དང་།དུས་ནམ་ཞིག་ན་སུམ་པའི་རྒྱལ་པོ་ཤུལ་ཆད་པའམ་ཡང་ན་བློན་པོས་སྲིད་འཕྲོག་པས་རྐྱེན་གྱིས་སྔར་གྱི་སུམ་པའི་རྒྱལ་ཁམས་ཀྱི་བདག་པོ་ནི་དུས་ཕྱིས་གླང་ངམ་རླངས་ཀྱི་མི་རྒྱུད་ལ་ཐོབ་པར་གྱུར་ཅིང་།དེའི་གནས་ཚུལ་དང་སུམ་པའི་ལོ་རྒྱུས་ངོ་མ་ནི་རླངས་ཀྱི་པོ་ཏི་བསེ་རུ་ལྟ་བུའི་ཡིག་ཚང་རྙིང་པ་རྣམས་ལ་ཞིབ་ཏུ་དཔྱད་ན་གོ་རྒྱུ་མང་པོ་ཡོད་ལ།ལོ་རྒྱུས་ཀྱི་དོན་སྙིང་ཡང་དེ་བས་ལེན་ཐུབ་སྙམ།